L. Žitňanská, poslankyňa: (2008-05-14):
Spravovanie majetku štátu, jeho prerozdeľovanie, to znamená poskytovanie dotácií, rozdeľovanie eurofondov, vydávanie majetku, verejné obstarávania, všade tam, kde prevyšuje dopyt nad ponukou, všade tam, kde štát ponúka majetok, príp. peniaze, tak záujem o tento majetok alebo dopyt prevyšuje zdroje štátu. Vždy to tak bolo a vždy to tak bude. A práve tento previs dopytu nad ponukou štátnych zdrojov vytvára priestor pre korupciu, pre klientelizmus, či už stranícky alebo rodinkársky, ako sme toho aj svedkami, keď čítame noviny. A spomeniem kauzu Privilégia len kvôli tomu, že pôvodne v septembri to bol ten malý impulz na to, že sme predložili tento návrh zákona. Som presvedčená, takto tu stojím pred vami už niekoľký raz počas tohto volebného obdobia a niekoľký raz opakujem tú istú vetu, že som presvedčená a prax to ukazuje, že najlepším nástrojom boja proti korupcii a klientelizmu je prevencia, zužovanie priestoru pre korupciu, lebo tam, kde priestor pre korupciu nie je, tak potom, samozrejme, nie je ani korupcia. Zužovanie priestoru pre korupciu znamená jasné pravidlá, jasné a vopred známe pravidlá, podľa ktorých sa všetci zúčastnení spravujú, objektívne kritériá, na základe ktorých sa prostriedky štátu poskytujú, to znamená eliminovanie subjektívneho rozhodovania zo strany štátu na základe subjektívnych kritérií a znamená vytvorenie priestoru pre verejnú kontrolu, ako 3. pilier vytvárania transparentného prostredia pre narábanie so štátnym majetkom a štátnymi zdrojmi. V tomto duchu sa nesie aj novela zákona o rozpočtových pravidlách, ktorú vám predkladáme a ktorej obsah v stručnosti predstavím. V návrhu novely zákona o rozpočtových pravidlách navrhujeme, aby ministerstvá a všetci tí, ktorí poskytujú dotácie zo štátneho rozpočtu, boli povinní vydať všeobecne záväzný právny predpis, čo robia aj dnes. Ale my navrhujeme, aby v tomto predpise boli jasne formulované kritériá poskytovania dotácií, váhy jednotlivých kritérií, pravidlá kreovania komisií, rokovanie, rozhodovanie komisií zriaďovaných na posudzovanie žiadostí o dotácie. Vzhľadom na skúsenosti navrhujeme, aby príjemca dotácií nesmel mať podlžnosti voči štátnemu rozpočtu a verejným rozpočtom. A hlavne ako dôležitú súčasť navrhujeme presne špecifikovaný rozsah informácií, ktoré budú musieť poskytovatelia dotácií zverejňovať tak, aby bola umožnená efektívna verejná kontrola či boli dodržané pravidlá, ktoré si jednotlivé ministerstvá pre poskytovanie dotácií stanovujú. Preto navrhujeme v štruktúre od identifikácie toho, kto žiada o poskytovanie dotácie, cez výšku požadovanej dotácie, účel, na ktorý bola dotácia požadovaná, vyhodnotenie žiadosti, výšku  skutočne poskytnutej dotácie, aby tieto údaje boli zverejnené a rovnako aby sa zverejňovalo, ktorým žiadostiam a z akých dôvodov vyhovené nebolo. Som presvedčená, že táto právna úprava prispeje k zvýšeniu transparentnosti právneho prostredia, v rámci ktorého sa poskytujú peniaze zo štátneho rozpočtu. Rovnako za dôležité považujem to, že navrhujeme, aby tieto pravidlá sa vzťahovali rovnako na poskytovanie prostriedkov z eurofondov. Chcem povedať, že tento návrh sme predkladali s pánom poslancom Miklošom prvýkrát v septembri. Chcem povedať, že obsahovo zhodné riešenia som ponúkala v pozmeňujúcom návrhu, keď sme prerokovávali zákon o eurofondoch. Vtedy pán podpredseda vlády Čaplovič sa vyjadril pozitívne k tomuto návrhu, čo, musím povedať, vyjadril aj tým, že keď predkladal potom, čo neúspešne predkladal zákon o eurofondoch, do pripomienkového konania návrh zásad vo vzťahu k eurofondom, tak do tohto návrhu zásad aj zapracoval tieto naše pravidlá. Musím však žiaľ povedať, že aj tento návrh zásad narábania s eurofondmi čaká márne na zaradenie na rokovanie vlády medzi nezaradenými materiálmi na rokovanie vlády. Zjavne transparentnosť, aj pokiaľ ide o nakladanie s prostriedkami z európskych fondov, musí čakať, kým dôjde ku kompetenčným dohodám, pokiaľ ide o rozdeľovanie peňazí z eurofondov. Dúfam, že tento raz budeme s našou iniciatívou úspešnejší a že snemovňa, teda poslanci ako  opozície, tak aj koalície podporia návrh do druhého čítania, o čo sa týmto uchádzam. Ďakujem pekne.